34.

Tuottajien osallistuminen järjestelmään vaihtelee huomattavasti jäsenvaltiosta toiseen. Tietyt jäsenvaltiot ovat sallineet pienten ja erittäin pienten kiintiöiden jakamisen ja kannustaneet siihen. Niin ollen Latviassa 12 prosentille ja Liettuassa kuudelle prosentille kiintiöitä saaneista tuottajista myönnettiin ensimmäiseksi kiintiövuodeksi alle 1 000 kilon viitemäärä (meijeritoimitukset ja/tai suoramyynti). Sitä vastoin Puolassa, Virossa, Unkarissa, Sloveniassa ja Tšekissä alle 1 000 kilon kiintiöt myönnettiin vähemmälle kuin kahdelle prosentille kiintiöitä saaneista tuottajista. Slovakiassa 1 000:ta kiloa pienempiä viitemääriä ei myönnetty lainkaan. Tšekissä ja Slovakiassa kiintiöitä myönnettiin etenkin suurille ammattituottajille, ja noin 75 prosentilla toimituskiintiön haltijoista on enemmän kuin 50 lehmää. Laatikko 3 – Ilman kiintiötä olevat maidontuottajat Liettuassa ja SlovakiassaLiettuassa 43 prosentille maidontuottajista ei myönnetty kiintiöitä.Liettuan liittyessä EU:hun maitoa tuotti suuri määrä tuottajia (195 231 tuottajaa), joista lähes kaikilla (95 prosentilla) oli enintään viisi lehmää. Rakenteiden keskittyminen on hidasta, mutta siitä on merkkinä muun muassa se, että vähintään kuuden lehmän tilat lisääntyivät vuosina 2001–2005. (Vuonna 2001 tällaisia tiloja oli 4 501, mikä vastaa kahta prosenttia tiloista, kun niitä vuonna 2005 oli 11 242 eli 6,2 prosenttia tiloista.) Samaan aikaan maanomistuksen yksityistämisestä johtuvien hyvin pienten tilojen määrä vähenee, mutta niitä on edelleen paljon.Tarkastuksessa ilmeni, että maitokiintiöistä oli tiedotettu tehokkaasti kaikille tuottajille. Liettuan maitoalan erityispiirteet huomioon ottaen maan viranomaisten ensimmäisen kiintiövuoden kohdalla saavuttamaa 57 prosentin kattavuutta voidaan pitää kohtuullisena.Kiintiövuodeksi 2004–2005 myönnettiin kiintiöitä 77 484 tuottajalle, joilla oli vain yksi tai kaksi lehmää, vaikka tällaisia tuottajia on kaikkiaan 138 591 (19). Erotus, 61 107 tuottajaa, muodostaa suurimman osan ilman kiintiöitä olevista tuottajista (joita on 63 723). On todennäköistä, että kyseiset ilman kiintiötä olevat tuottajat, joilla on yksi tai kaksi lehmää, harjoittavat omavarais- tai osittaista omavaraistuotantoa. On kiintiöitä hallinnoivien elinten tehtävä tarkastaa, että nämä tuottajat eivät myy tuotantoaan suoraan ilmoittamatta siitä.Slovakiassa 94 prosentille maidontuottajista ei myönnetty kiintiöitä.Slovakian maatalouselinkeino on jakautunut hyvin selvästi kahtia: perhetiloja on paljon (15 586 vuonna 2001 ja 9 853 vuonna 2005) ja kaupallisena yksikkönä toimivia tiloja vähemmän (2 087 vuonna 2001 ja 1 696 vuonna 2005). Vuonna 2005 perhetiloista 89 prosentilla oli vain yksi lehmä ja kymmenellä prosentilla kaksi tai kolme lehmää. Kaupallisista tiloista 38 prosentilla oli enemmän kuin 50 lehmää. Lypsylehmäkannasta ainoastaan kuusi prosenttia kuului perhetiloille ja 94 prosenttia kaupallisille tiloille.Slovakiassa oli käytössä maidon kiintiöjärjestelmä jo ennen maan liittymistä EU:hun. Siihen ei kuitenkaan kuulunut suoramyynnin kiintiöitä, ja toimituskiintiöitä myönnettiin vain tuottajille, jotka toimittivat meijereihin enemmän kuin 20 000 litraa vuodessa. Vuonna 2002 kiintiöitä oli 950 tuottajalla ja noin 1 000 pientä tuottajaa (20) myi maitoa suoraan tai toimitti meijereihin vuosittain vähemmän kuin 20 000 litraa maitoa.Ensimmäisenä kiintiövuonna 2004–2005 Slovakian viranomaiset myönsivät vain 814 toimitus- ja suoramyyntikiintiötä ja ottivat ensisijaisesti järjestelmään mukaan ammattimaisesti toimivia yksiköitä. Tarkastajien arvion mukaan 78 prosenttia toimituskiintiöiden haltijoista omistaa vähintään 50 lehmää ja 21 prosenttia 2–49 lehmää. Hyvin pienet kiintiöt, jotka vastaavat alle kahta lehmää, muodostavat yhden prosentin kokonaismäärästä.